Burgemeester as “Gupta” toegesnouAfzul Rehman, die burgemeester van Newcastle. Afzul Rehman, die burgemeester van Newcastle, gaan ŉ klagte by die menseregtekommissie indien nadat verkeersbeamptes hom in die dorp as ŉ “Gupta” toegesnou het. Rehman het Vrydag sy rybewys hernu, toe ŉ verkeersbeampte hom in die gange voorgekeer het, het The Citizen Woensdag berig. Die beampte het hom gevra: “Hey Gupta, wat maak jy hier?” en het later “grappe oor Indiërs gemaak”, het Rehman gesê. Rehman het die beampte gevra of hy weet wie hy is, waarop die beampte glo geantwoord het: “Ja ek ken jou, jy is ŉ Gupta.” Rehman het aan die beampte gesê dat hy aanstoot neem, waarna die beampte glo gesê het: “Jy kan terugkeer na Indië en daar aanstoot neem, hier in Suid-Afrika behoort die land aan ons.” Die burgemeester het die voorval by die beampte se hoof aangemeld, waarna die beampte aangebied het om persoonlik om verskoning te vra. Die burgemeester het die aanbod van die hand gewys en ŉ klagte van naamskending aanhangig gemaak. Die burgemeester het gesê hy gaan die voorval ook by die gelykheidshof en menseregtekommissie aanmeld en oorweeg verder om ‘n skadevergoedingeis by die hooggeregshof in te dien. – Sapa